A BIZOTTSÁG HATÁROZATA
(2008. május 8.)
a klasszikus sertéspestis szlovákiai előfordulásával összefüggő egyes védekezési intézkedésekről
(az értesítés a C(2008) 1765. számú dokumentummal történt)
(EGT-vonatkozású szöveg)
(2008/377/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az egyes élőállatok és állati termékek Közösségen belüli kereskedelmében a belső piac megvalósításának céljával alkalmazandó állat-egészségügyi és tenyésztéstechnikai ellenőrzésekről szóló, 1990. június 26-i 90/425/EGK tanácsi irányelvre (1) és különösen annak 10. cikke (4) bekezdésére,
mivel:
(1)
Szlovákiában több helyen kitört a klasszikus sertéspestis.
(2)
Az élő sertések és egyes sertéstermékek kereskedelme révén a sertéspestis ezen előfordulásai veszélyeztethetik más tagállamok sertésállományát is.
(3)
Szlovákia intézkedéseket hozott a klasszikus sertéspestis elleni védekezésre irányuló közösségi intézkedésekről szóló, 2001. október 23-i 2001/89/EK tanácsi irányelv (2) keretében.
(4)
A klasszikus sertéspestis szlovákiai előfordulásával összefüggő átmeneti védekezési intézkedésekről szóló, 2008. április 14-i 2008/303/EK bizottsági határozatot (3) annak érdekében fogadták el, hogy megerősítsék a Szlovákia által a 2001/89/EK irányelv szerint hozott intézkedéseket.
(5)
Az egyes tagállamokban a klasszikus sertéspestisre vonatkozó járványvédelmi intézkedésekről szóló, 2006. november 24-i 2006/805/EK bizottsági határozatot (4) annak következtében fogadták el, hogy az említett tagállamokban a vaddisznók körében kitört a klasszikus sertéspestis. Ezeket az intézkedéseket továbbra is alkalmazni kell Szlovákiában.
(6)
Az élő sertések kereskedelmére vonatkozó állat-egészségügyi feltételeket és igazolási követelményeket a szarvasmarhafélék és a sertések Közösségen belüli kereskedelmét érintő állat-egészségügyi problémákról szóló, 1964. június 26-i 64/432/EGK tanácsi irányelv (5) állapítja meg.
(7)
A sertéssperma kereskedelmére vonatkozó állat-egészségügyi feltételeket és igazolási követelményeket a sertéssperma Közösségen belüli kereskedelmére és behozatalára alkalmazandó állat-egészségügyi követelmények megállapításáról szóló, 1990. június 26-i 90/429/EGK tanácsi irányelv (6) határozza meg.
(8)
A sertések petesejtjeinek és embrióinak kereskedelmére vonatkozó állat-egészségügyi feltételeket és igazolási követelményeket a sertések petesejtjeinek és embrióinak Közösségen belüli kereskedelmében használatos bizonyítványminta meghatározásáról szóló, 1995. november 9-i 95/483/EK bizottsági határozat (7) állapítja meg.
(9)
A klasszikus sertéspestis megállapítására szolgáló diagnosztikai eljárásokat, mintavételi módszereket és a laboratóriumi vizsgálati eredmények értékelési szempontjait megállapító diagnosztikai kézikönyv jóváhagyásáról szóló, 2002. február 1-jei 2002/106/EK bizottsági határozat (8) rendelkezik a kockázathoz igazított megfigyelési eljárásrendről.
(10)
A Szlovákia által benyújtott információk alapján úgy tűnik, hogy a klasszikus sertéspestis a tagállam egyéb részein található állományokra is átterjedhetett a kitörés felfedezését megelőzően. A betegség természetét figyelembe véve az új fertőzések kitörésének nyomon követésére, megerősítésére vagy megcáfolására irányuló megfelelő vizsgálatokhoz elegendő időre van szükség. Ezért indokolt a klasszikus sertéspestis szlovákiai előfordulásával összefüggő védekezési intézkedések felülvizsgálata. E megelőző intézkedések keretében különösen helyénvaló annak meghatározása, hogy mely esetekben és milyen feltételek mellett engedélyezhető a sertések más tagállamokba, valamint Szlovákia területén belül történő szállítása a szóban forgó betegség terjedésének megelőzése érdekében.
(11)
A 2008/303/EK határozatot ezért hatályon kívül kell helyezni.
(12)
Az e határozatban előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,
ELFOGADTA EZT A HATÁROZATOT:
1. cikk
Az e határozatban előírt intézkedéseket az alábbi jogszabályokban előírt intézkedések sérelme nélkül kell alkalmazni:
a)
2001/89/EK irányelv, és különösen annak 9., 10. és 11. cikke;
b)
2006/805/EK határozat.
2. cikk
Szlovákia gondoskodik arról, hogy ne kerüljön sor sertésszállításra más tagállamba vagy harmadik országokba, kivéve ha az érintett sertések:
a)
olyan gazdaságból származnak, amely a mellékletben felsorolt területeken kívül eső területen található, továbbá
b)
a berakodást megelőzően legalább 45 napig vagy - amennyiben 45 naposnál fiatalabbak - születésük óta a származási gazdaságban tartózkodtak, valamint
c)
olyan gazdaságból származnak, amelybe a szóban forgó sertések elszállítását közvetlenül megelőző 45 nap során nem szállítottak élő sertést.
3. cikk
(1) Szlovákia biztosítja, hogy ne kerüljön sor sertéssperma-szállítmányok más tagállamokba vagy harmadik országokba történő szállítására, kivéve ha a sperma a 90/429/EGK irányelv 3. cikkének a) pontjában említett és a mellékletben felsorolt területeken kívül található spermagyűjtő központban tartott kanoktól származik.
(2) Szlovákia biztosítja, hogy ne kerüljön sor sertések petesejtjeiből vagy embrióiból álló szállítmányok más tagállamokba vagy harmadik országokba történő szállítására, kivéve ha a petesejtek vagy az embriók a mellékletben felsorolt területeken kívül található gazdaságban tartott sertésektől származnak.
4. cikk
(1) Szlovákia gondoskodik arról, hogy:
a)
ne szállítsanak sertéseket a mellékletben felsorolt területeken található sertéstartó gazdaságokból vagy e gazdaságokba;
b)
a vágásra szánt sertéseknek a mellékletben felsorolt területeken kívül fekvő gazdaságokból az említett területeken található vágóhidakra történő szállítását, valamint a sertéseknek az említett területeken történő átszállítását csak az alábbi feltételek mellet engedélyezzék:
i.
főbb útvonalakon vagy vasútvonalakon, és
ii.
az illetékes hatóságok részletes útmutatásainak megfelelően, annak megakadályozása érdekében, hogy a szóban forgó sertések a szállítás során közvetlenül vagy közvetve érintkezhessenek más sertésekkel.
(2) Az (1) bekezdés a) pontjától eltérve az illetékes hatóság engedélyezheti a sertéseknek a mellékletben felsorolt területeken belül található gazdaságból történő elszállítását:
a)
közvetlenül a mellékletben felsorolt területeken belül található vágóhídra azonnali vágás céljából;
b)
az említett területeken belül található gazdaságba, feltéve hogy a sertések legalább 45 napig vagy - amennyiben 45 naposnál fiatalabbak - születésük óta olyan származási gazdaságban tartózkodtak,
i.
amelybe a szóban forgó sertések elszállítását közvetlenül megelőző 45 nap során nem szállítottak élő sertést; valamint
ii.
amelynek területén a 2002/106/EK határozat melléklete IV. fejezete D. részének 2. pontja szerinti klinikai vizsgálatok negatív eredménnyel zárultak.
(3) Az (1) bekezdés a) pontjától eltérve az illetékes hatóság engedélyezheti a sertéseknek a mellékletben felsorolt területeken belül található gazdaságból történő elszállítását:
a)
közvetlenül az illetékes hatóság által e célra kijelölt vágóhídra, amely a mellékletben felsorolt területeken kívül Szlovákiában található, feltéve hogy a sertések legalább 45 napig vagy - amennyiben 45 naposnál fiatalabbak - születésük óta olyan származási gazdaságban tartózkodtak:
i.
amelybe a szóban forgó sertések elszállítását közvetlenül megelőző 45 nap során nem szállítottak élő sertést; valamint
ii.
amelynek területén a 2002/106/EK határozat melléklete IV. fejezete D. részének 2. pontja szerinti klinikai vizsgálatok negatív eredménnyel zárultak.
b)
a mellékletben felsorolt területeken kívüli, Szlovákiában található gazdaságba, feltéve hogy a sertések legalább 45 napig vagy - amennyiben 45 naposnál fiatalabbak - születésük óta olyan származási gazdaságban tartózkodtak:
i.
amelybe a szóban forgó sertések elszállítását közvetlenül megelőző 45 nap során nem szállítottak élő sertést;
ii.
amelynek területén a 2002/106/EK határozat melléklete IV. fejezete D. részének 2. pontja szerinti klinikai vizsgálatok negatív eredménnyel zárultak; valamint
iii.
amelynek területén az említett melléklet IV. fejezete D. részének 4. pontja szerint vett mintákon a vizsgálatokat negatív eredménnyel végezték el.
5. cikk
Szlovákia gondoskodik arról, hogy:
a)
a Szlovákiából szállított sertéseket kísérő, a 64/432/EGK irányelvben előírt egészségügyi bizonyítványok a következő szöveggel egészüljenek ki:
„A klasszikus sertéspestis szlovákiai előfordulásával összefüggő egyes védekezési intézkedésekről szóló, 2008. május 8-i C(2008) 1765 bizottsági határozatnak megfelelő állatok”
b)
a Szlovákiából szállított sertésspermát kísérő, a 90/429/EGK irányelvben előírt egészségügyi bizonyítványok a következő szöveggel egészüljenek ki:
„A klasszikus sertéspestis szlovákiai előfordulásával összefüggő egyes védekezési intézkedésekről szóló, 2008. május 8-i C(2008) 1765 bizottsági határozatnak megfelelő sperma”
c)
a Szlovákiából szállított sertéspetesejteket vagy -embriókat kísérő, a 95/483/EK határozatban előírt egészségügyi bizonyítványok a következő szöveggel egészüljenek ki:
„A klasszikus sertéspestis szlovákiai előfordulásával összefüggő egyes védekezési intézkedésekről szóló, 2008. május 8-i C(2008) 1765 bizottsági határozatnak megfelelő petesejtek / embriók (a nem kívánt rész törlendő)”
6. cikk
Szlovákia gondoskodik arról, hogy
a)
a mellékletben felsorolt területeken belül sertések szállítására, vagy a szóban forgó sertéseknek a vágóhídra történő szállítására használt, illetve a mellékletben felsorolt területeken található sertéstartó gazdaságban közlekedő járműveket minden egyes művelet után kitakarítsák és fertőtlenítsék;
b)
a fertőtlenítés tényét a szállítók az illetékes állat-egészségügyi hatóság előtt bizonyítsák.
7. cikk
A tagállamok módosítják a kereskedelemre vonatkozó intézkedéseiket annak érdekében, hogy azok megfeleljenek ennek a határozatnak, és a megfelelő módon haladéktalanul közzéteszik az elfogadott intézkedéseket. Erről haladéktalanul tájékoztatják a Bizottságot.
8. cikk
A 2008/303/EK határozat hatályát veszti.
9. cikk
Ennek a határozatnak a tagállamok a címzettjei.
Kelt Brüsszelben, 2008. május 8-án.